**SAJTÓKÖZLEMÉNY**

Azonnal közölhető

**KÖZEL 50%-KAL NÖVELTE ÁRBEVÉTELÉT A BRIDGESTONE TATABÁNYA**

Kedvelik a magyar abroncsokat a felsőkategóriás autók és a terepjárók tulajdonosai Európában

Környe, 2018. február 14. – **Kiemelkedően sikeres üzleti évet zárt a Bridgestone Tatabánya Termelő Kft., amely tavaly 47%-kal, 53,1 milliárd forintra növelte értékesítésének árbevételét. Az eredmények jelentős növekedésének hátterében a cég által 85 milliárd forintos beruházással megvalósított kapacitásbővítés és technológiafejlesztés áll, amelynek köszönhetően a tatabányai abroncsgyár folyamatosan és jelentősen növelte kibocsátását és az év során 3,6 millió darab abroncsra növelte gyártókapacitását.**

**Rekord év rekord beruházással**

A Magyarországon 10 éve gyártó Bridgestone Tatabánya Termelő Kft. működésében meghatározó év volt 2017. A vállalat befejezte azt 85 milliárd forint értékű beruházással, 2013-ban elindított nagyszabású kapacitásbővítési programot, amelynek keretében háromszorosára, 144.400 m2-re növelte tatabányai gyárának alapterületét. Az új gyártócsarnokba telepített digitális gyártástechnológia révén a kezdeti 1,8 millió darabról, 2017 végére 3,6 millió darabra növelte gyártókapacitását, amelyet 2020-ig 7,2 millió darabra futtat majd fel. Ezzel a fejlesztéssel együtt a cég eddig összesen 150 milliárd forintot invesztált hazai gyártóbázisába, amely így a Bridgestone Corporation legfiatalabb és legmodernebb európai gyárává vált.

**Szeretik az európai autósok a tatabányai Bridgestone abroncsokat**

A jelentősen kibővített tatabányai Bridgestone abroncsgyár továbbra is elsősorban prémium autómárkákra szánt, nagy sebességindexű abroncsokat gyárt, immár több mint 250 féle méretben. A vállalat tavaly összesen 3,6 millió darab abroncsot gyártott, amelyek 99%-át exportálta. A Tatabányán készült abroncsok legnagyobb felhasználói a német, az olasz, a spanyol, a francia és a lengyel autósok, akik elsősorban felsőkategóriás autóikon és terepjáróikon használják a magyar gumikat. A cég ezen túlmenően szállított termékeket törökországi, mexikói, egyesült államokbeli és japán megrendelőknek is.

**Új gyár, új célok**

„Megvalósult fejlesztéseink lehetővé teszik, hogy 2018-ban több, Magyarországon gyártott és ismert autómárka közvetlen beszállítóivá váljunk és ezekkel a gyártókkal közösen tudjuk növelni az itt gyártott és innen exportált gépkocsik magyar hozzáadott értékét” – mondta Topolcsik Melinda, a Bridgestone Tatabánya Termelő Kft. ügyvezető igazgatója. *„Kiemelt prioritás vállalatunk számára az is, hogy meglévő és új munkatársaink folyamatos képzésével és új, digitális gyártástechnológiánk révén tovább fejlesszük hatékonyságunkat és eredményességünket”* – tette hozzá az igazgató.

**Bővülő foglalkoztatás, növekvő helyi beszállítás**

A kapacitásbővítéssel párhuzamosan, 2017-ben dinamikusan bővült a Bridgestone Tatabánya Termelő Kft. alkalmazotti létszáma is. A vállalat az év folyamán több mint 400 új munkahelyet hozott létre, munkatársainak létszáma így az év végén már meghaladta az 1.100 főt, amivel Komárom-Esztergom megye egyik legnagyobb foglalkoztatójává vált. A cég az év folyamán 750 helyi beszállítótól, összesen 4,6 milliárd forint értékben vásárolt árukat és szolgáltatásokat.

**További információ:**

|  |  |
| --- | --- |
| **Piskóti Attila**  Premier Next Communications  Tel: 1/483-1860  Email: [piskoti@premiercom.hu](mailto:piskoti@premiercom.hu) | **Tölgyi Krisztina**  Premier Next Communications  Tel: 30/915-9002  Email: [sajto@premiercom.hu](mailto:sajto@premiercom.hu) |

**HÁTTÉRINFORMÁCIÓ**

***A Bridgestone-ról***

*A Bridgestone Corporation-t, a világ piacvezető gumiabroncs és gumitermék vállalatát, 1931-ben alapította Shojiro Ishibashi. A cég megörökölte alapítója nevét: az „ishi” japánul „követ” jelent, míg a „bashi” japán jelentése „híd”. Bridgestone küldetése a cég alapítása óta változatlan: „Kimagasló minőséggel szolgálni a társadalmat”.*

*A 2016-os értékesítési adatok alapján a Bridgestone Corporation a világ legnagyobb gumiabroncs és gumitermék gyártó vállalata. A konszern és leányvállalatai a világ 25 országában 180 gyárat üzemeltetnek és több mint 144.000 munkatársat foglalkoztatnak, termékeit pedig több mint 150 országban értékesítik.*

*A Bridgestone rendkívül széles termékportfólióval rendelkezik. Termékköre 84%-át különböző gumiabroncsok alkotják, míg kínálatának fennmaradó 16%-át gépkocsik gumi alkatrészei, ipari gumitermékek, vegyszerek, illetve sporttermékek alkotják.*

***A Bridgestone Europe-ról***

*A brüsszeli központú Bridgestone Europe (BSEU) a tokiói központú Bridgestone Corporation leányvállalata. A cég a régió több mint 60 országában, összesen több mint 18.200 főt foglalkoztat, valamint 14 gumiabroncs és gumitermék gyárat, egy kiemelt K+F központot és egy tesztközpontot működtet.*

***A Bridgestone Tatabánya Termelő Kft-ről***

*A Bridgestone Tatabánya Termelő Kft. 2006-ban kezdte meg működését és napjainkra Magyarország egyik legnagyobb abroncsgyárává vált. Alapítása óta a vállalat munkavállalóinak száma több mint kétszeresére emelkedett: míg 2008-ban 361 munkavállalóval kezdődött meg a termelés, addig napjainkban már közel 1100-en dolgoznak a világhírű márkával fémjelzett abroncs gyártásán.*

*A Bridgestone Tatabánya Termelő Kft. gyárában elsősorban prémium kategóriás gépjárművekre szánt, nagy sebesség indexű, személyautó és terepjáró abroncsok készülnek, több mint 230 féle méretben. Az üzemben a Bridgestone termékcsalád DriveGuard, Turanza és Potenza márkái, valamint a Firestone termékcsalád Roadhawk, Winterhawk és Destination márkái készülnek.*

*A Bridgestone Tatabánya Termelő Kft. beszállítói hálózatát mintegy 750, döntő részben magyar kis- és középvállalat alkotja, amelyektől a cég tavaly 4,6 milliárd forint értékben vásárolt árukat és szolgáltatásokat. A vállalat éves árbevétele 2016-ban 36 milliárd forint volt.*

*További információkért keresse fel a* [*www.bridgestone.eu*](http://www.bridgestone.eu)*; a* [*www.bridgestonebnewsroom.eu*](http://www.bridgestonebnewsroom.eu) *honlapot, vagy látogasson el* [*Facebook*](https://www.facebook.com/Bridgestone.EU)*,* [*Twitter*](https://twitter.com/BridgestoneTyre)*,* [*Instagram*](https://www.instagram.com/bridgestoneeurope/) *oldalunkra, illetve* [*YouTube*](https://www.youtube.com/user/bridgestone) *csatornánkra.*